2005D0341 — DA — 19.12.2008 — 001.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS BESLUTNING af 11. april 2005 om opstilling af miljøkriterier og de tilhørende krav til vurdering og verifikation for tildeling af Fællesskabets miljømærke til personlige computere (meddelt under nummer K(2005) 1024) (EØS-relevant tekst) (2005/341/EF) (EFT L 115, 4.5.2005, p.1)

Ændret ved:









▼B

KOMMISSIONENS BESLUTNING

af 11. april 2005

om opstilling af miljøkriterier og de tilhørende krav til vurdering og verifikation for tildeling af Fællesskabets miljømærke til personlige computere

(meddelt under nummer K(2005) 1024)

(EØS-relevant tekst)

(2005/341/EF)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke ( 1 ), særlig artikel 6, stk. 1, andet afsnit, efter høring af Den Europæiske Unions Miljømærkenævn, og ud fra følgende betragtninger: (1) Forordning (EF) nr. 1980/2000 fastsætter, at Fællesskabets miljømærke kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold. (2) Forordning (EF) nr. 1980/2000 bestemmer, at der for hver produktgruppe skal fastsættes specifikke miljømærkekriterier på grundlag af kriterier udarbejdet af Den Europæiske Unions Miljømærkenævn. (3) Den bestemmer endvidere, at miljømærkekriterierne og de krav til vurdering og verifikation, der er knyttet til disse kriterier, skal gennemgås i god tid inden udløbet af gyldighedsperioden for de kriterier, der er specificeret for den pågældende produktgruppe. (4) For at følge udviklingen på markedet er det hensigtsmæssigt at revidere miljøkriterierne fastsat i Kommissionens beslutning 2001/686/EF af 22. august 2001 om miljøkriterierne for tildeling af Fællesskabets miljømærke til personlige computere ( 2 ). (5) For derudover at understrege, at servere ikke er omfattet, er det nødvendigt at ændre definitionen af produktgruppen i den pågældende beslutning. (6) Af hensyn til klarheden bør beslutning 2001/686/EF erstattes. (7) De reviderede miljøkriterier og de tilhørende krav til vurdering og verifikation bør gælde i en periode på fire år. (8) Det er hensigtsmæssigt at indføre en overgangsperiode på højst tolv måneder for producenter, som har fået tildelt miljømærket før datoen for meddelelse af denne beslutning, eller som har ansøgt om tildelingen inden denne dato, så de har tilstrækkelig tid til at tilpasse deres produkter i overensstemmelse med de reviderede kriterier og krav. (9) Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 17 i forordning (EF) nr. 1980/2000 — ud fra følgende betragtninger: VEDTAGET FØLGENDE BESLUTNING:







Artikel 1

Produktgruppen »personlige computere« omfatter computere, som er udformet med henblik på anvendelse fra en fast placering, f.eks. et skrivebord, og som består af systemenhed og skærm, herunder computere med integrerede skærme, samt et tastatur.

Denne produktgruppe omfatter også systemenheder, tastaturer og skærme, der er beregnet til brug sammen med personlige computere.

Produktgruppen omfatter ikke servere.

Artikel 2

For at få tildelt et miljømærke til personlige computere i medfør af forordning (EF) nr. 1980/2000 skal apparatet tilhøre produktgruppen »personlige computere« og opfylde miljøkriterierne i bilaget til denne beslutning.

▼M1

Artikel 3

Miljøkriterierne for produktgruppen »personlige computere« og de tilhørende krav til vurdering og verifikation gælder indtil den 31. maj 2010.

▼B

Artikel 4

Til administrative formål er kodenummeret for produktgruppen »personlige computere«»013«.

Artikel 5

Beslutning 2001/686/EF ophæves.

Artikel 6

Er miljømærket tildelt produkter i produktgruppen »personlige computere« før datoen for meddelelse af denne beslutning, må mærket fortsat benyttes frem til den 31. marts 2006.

Er der indgivet en ansøgning om tildeling af miljømærket til produkter i produktgruppen »personlige computere« før datoen for meddelelse af denne beslutning, kan sådanne produkter få tildelt miljømærket på betingelserne fastsat i beslutning 2001/686/EF. I disse tilfælde må miljømærket benyttes frem til den 31. marts 2006.

Artikel 7

Denne beslutning er rettet til medlemsstaterne.









BILAG

GENERELT

For at få tildelt et miljømærke, skal en personlig computer, en systemenhed, en skærm eller et tastatur (herefter kaldet »produktet«) tilhøre produktgruppen som defineret i artikel 1, og skal opfylde kriterierne i dette bilag (miljømærket kan søges for hver enkelt del med undtagelse af musen):







Systemenhed Skærm Tastatur Personlig computer Energibesparelser: systemenhed X X Energibesparelser: skærm X X Forlængelse af levetiden: systemenhed X X Forlængelse af levetiden: skærm X X Kviksølvindhold i en skærm med flydende krystaller (LCD-skærm) X (hvis relevant) X (hvis relevant) Støj X X Elektromagnetisk stråling X X Returnering og genvinding X X (hvis relevant) X (hvis relevant) X (hvis relevant) Brugsanvisning X X X (hvis relevant) X (hvis relevant)

Prøvninger gennemføres ved ansøgning som anført i kriterierne og udføres af laboratorier, som opfylder de generelle krav i standard EN ISO 17025. Der kan eventuelt anvendes andre prøvningsmetoder, hvis disse accepteres som ligeværdige af det kompetente organ, der skal vurdere ansøgningen. Hvor ingen prøvninger er nævnt, eller de nævnte prøvninger er bestemt til kontrol- eller tilsynsformål, bør de kompetente organer basere sig på erklæringer og dokumentation fra ansøgeren og/eller på uafhængige verifikationer.

Det henstilles til de kompetente organer, at de ved deres bedømmelse af ansøgninger og tilsyn med opfyldelsen af kriterierne i dette bilag tager hensyn til, om der benyttes en anerkendt miljøledelsesordning som f.eks. EMAS eller ISO 14001. (Bemærk: Der er ikke krav om anvendelse af sådanne ledelsesordninger).

MILJØKRITERIER

1. Energibesparelser

Systemenhed

a) Computersystemet skal være forsynet med en let tilgængelig tænd og sluk-knap.

b) Computerens systemenhed skal opfylde konfigurationskravene i Energy Star ( 3 ), der gør det muligt at benytte energisparetilstande. Ansøgeren skal fremlægge en erklæring til det kompetente organ om, at pc-systemenheden opfylder konfigurationskravene (»Guidelines«) i Energy Star.

c) Computeren skal understøtte ACPI ( 4 ) S3-dvaletilstand (suspend to RAM) for at give mulighed for et mindste energiforbrug på højst 4 watt. Computeren skal kunne aktiveres fra denne tilstand via én af følgende: — modem — netværksforbindelse — aktivering af tastatur eller mus. Standardtidsrummet for skift fra aktiv til ACPI S3-dvaletilstanden skal være højst 30 minutters inaktivitet. Denne funktion skal være aktiveret ved leveringen, men brugeren skal kunne slå den fra. Ansøgeren forelægger det kompetente organ en rapport, som godtgør, at energiforbruget i ACPI S3-tilstand er blevet målt under anvendelse af proceduren i det gældende aftalememorandum for Energy Star-computere. Rapporten skal angive det målte energiforbrug i denne tilstand.

d) Energiforbruget i slukket tilstand må ikke overstige 2 watt. I denne forbindelse er slukket tilstand den tilstand, der indledes med kommandoen »Luk computeren«. Ansøgeren forelægger det kompetente organ en rapport, som godtgør, at energiforbruget i slukket tilstand er blevet målt under anvendelse af proceduren i aftalememorandum for Energy Star-computere. Rapporten skal angive det målte energiforbrug i denne tilstand.

Skærm

a) Skærmen skal være forsynet med en let tilgængelig tænd og sluk-knap.

b) Skærmens effektforbrug i dvaletilstanden må højst være 2 watt ( 5 ). Standardtidsrummet for skift fra aktiv tilstand til dvaletilstanden skal være højst 30 minutters inaktivitet. Denne funktion skal være aktiveret ved leveringen, men brugeren skal kunne slå den fra.

c) Skærmens effektforbrug i slukket tilstand må højst være 1 watt ( 6 ). I denne forbindelse er slukket tilstand den tilstand, der indledes med kommandoen »Sluk skærmen«.

d) Skærmens maksimale energiforbrug i aktiv tilstand må ikke overstige kravene til klasse 2 (Tier 2) i Energy Star Version 4. Skærme skal opfylde den relevante af nedenstående formler: i) hvis X < 1 er Y = 23 ii) hvis X ≥ 1 er Y = 28X (hvor X er antal megapixel, og Y er energiforbruget i watt).

Ansøgeren skal forelægge det kompetente organ en rapport, som godtgør, at energiforbrugsniveauerne i slukket tilstand, dvaletilstand og aktiv tilstand er blevet målt under anvendelse af proceduren i Energy Star-programmets krav til computerskærme (Version 4.0). Rapporten skal angive det målte energiforbrug i alle tre tilstande.

2. Forlænget produktlevetid

a) Computeren udformes på en sådan måde, at hukommelsen er let tilgængelig og kan udskiftes.

b) Computeren udformes på en sådan måde, at harddisken og i givet fald cd-drev og/eller dvd-drev kan udskiftes.

c) Computeren udformes på en sådan måde, at grafikkort er let tilgængelige og kan udskiftes.

Ansøgeren skal over for det kompetente organ erklære, at produktet opfylder disse krav.

3. Kviksølvindhold i en skærm med flydende krystaller (LCD-skærm)

LCD-skærmens baggrundsbelysning må højst indeholde 3 mg kviksølv pr. lampe (i gennemsnit).

Ansøgeren skal over for det kompetente organ erklære, at produktet opfylder disse krav.

4. Støj

Det »oplyste A-vægtede lydeffektniveau« (re lpW) for den personlige computers systemenhed i henhold til artikel 3.2.5 i ISO 9296 må ikke overstige:

— 4,0 B(A) i aktiv tilstand (tomgang) (svarende til 40 dB(A))

— 4,5 B(A) ved adgang til et harddiskdrev (svarende til 45 dB(A)).

Ansøgeren skal forelægge det kompetente organ en rapport udarbejdet af et uafhængigt laboratorium, som er akkrediteret i henhold til ISO 17025, hvori det godtgøres, at støjniveauerne er målt i henhold til ISO 7779 og erklæret i overensstemmelse med ISO 9296. Rapporten skal anføre de målte støjemissionsniveauer, både når computeren kører i aktiv tilstand (tomgang), og ved adgang til et diskdrev, i overensstemmelse med artikel 3.2.5 i ISO 9296.

5. Elektromagnetisk stråling

Pc-skærmen skal opfylde kravene i EN50279, kategori A.

Ansøgeren skal fremlægge en rapport, som godtgør, at skærmens stråling opfylder kravet.

6. Returnering, genvinding og farlige stoffer

Producenten skal tilbyde gratis at tage produktet og udskiftede komponenter tilbage med henblik på genvinding, undtagen hvis de er forurenet af brugeren (f.eks. som følge af medicinsk brug eller med radioaktivitet). Derudover skal produktet opfylde følgende kriterier:

a) En faguddannet person skal være i stand til alene at demontere det.

b) Producenten skal kontrollere demonteringen af produktet og udarbejde en demonteringsrapport, som efter anmodning skal stilles til rådighed for tredjeparter. Rapporten skal bl.a. bekræfte, at: — samlinger er lette at finde og tilgængelige — samlinger er standardiserede i videst muligt omfang — samlinger er tilgængelige med almindeligt værktøj — baggrundsbelysningslamperne i LCD-skærme nemt kan adskilles.

c) Farlige materialer skal kunne frasorteres.

d) 90 vægtprocent af alle plastmaterialer og metaller i kabinet og stel skal teknisk set kunne genvindes.

e) Hvis etiketter er påkrævede, skal de let kunne fjernes eller præges i materialet.

f) Plastdele skal opfylde følgende krav: — Der må ikke bevidst være tilsat bly eller cadmium. — De skal være fremstillet af samme polymer eller indbyrdes forenelige polymerer; dette gælder dog ikke kabinettet, der skal bestå af højst to polymertyper, som kan adskilles, og som ikke må være forsynet med overfladebelægning — f.eks. maling. — De må ikke indeholde metalindlæg, som ikke kan fjernes af en enkelt person med almindelige værktøjer.

g) Plastdele må ikke indeholde flammehæmmere af typen polybromerede biphenyler (PBB) eller polybromerede biphenylethere (PBDE), jf. artikel 4 i Europa-Parlamentets og Rådets direktiv 2002/95/EF ( 7 ). I forbindelse med dette krav tages der hensyn til efterfølgende tilpasninger og ændringer af direktivet, hvad angår anvendelsen af deca-BDE. Plastdele må ikke indeholde flammehæmmere af typen chlorparaffiner med kædelængde 10-17 C-atomer og chlorindhold større end 50 vægtprocent (CAS 85535-84-8 og CAS 85535-85-9). Ansøgeren skal over for det kompetente organ erklære, at dette krav er opfyldt.

h) Plastdele, der vejer mere end 25 g, må ikke indeholde flammehæmmende stoffer eller blandinger, som på tidspunktet for ansøgning om miljømærket har fået tildelt en eller flere af følgende risikosætninger: Skadelig for helbredet: R45 (kan fremkalde kræft) R46 (kan forårsage arvelige genetiske skader) R60 (kan skade forplantningsevnen) R61 (kan skade barnet under graviditeten) Miljøfarlige: R50 (meget giftig for organismer, der lever i vand) R50/R53 (meget giftig for organismer, der lever i vand; kan forårsage uønskede langtidsvirkninger i vandmiljøet) R51/R53 (giftig for organismer, der lever i vand; kan forårsage uønskede langtidsvirkninger i vandmiljøet) som defineret i Rådets direktiv 67/548/EØF ( 8 ).

i) Plastdele skal være forsynet med en varig mærkning af materialets art i overensstemmelse med ISO 11469: 2000. Undtaget fra dette kriterium er materialer af ekstruderet plast og fladskærmes lysledere.

j) Batterier må højst indeholde 0,0001 % kviksølv, 0,001 % cadmium og 0,01 % bly i forhold til batteriets vægt.

Ansøgeren skal erklære, at produktet opfylder disse krav, og skal levere et eksemplar af demonteringsrapporten til det kompetente organ, som vurderer ansøgningen.

Med henvisning til kriterium 6 h) må de flammehæmmere, som i givet fald er anvendt, ikke have fået tildelt en eller flere af ovenstående risikosætninger eller være opført i bilag 1 til direktiv 67/548/EØF med senere ændringer om klassificering, emballering og etikettering af farlige stoffer. Dette krav gælder ikke flammehæmmere, som ved anvendelsen ændrer deres kemiske natur således, at de ikke længere bør klassificeres med nogen af ovennævnte fareangivelser, og hvor mindre end 0,1 % af flammehæmmeren bibeholder sine oprindelige egenskaber i den behandlede del. Flammehæmmere, som i givet fald er anvendt i eller på plastdele, der vejer mere end 25 g, skal angives i den medfølgende dokumentation til ansøgningen i form af navn og CAS nr.

7. Brugsanvisning

Med produktet skal der følge relevante brugeroplysninger, der giver anvisninger om, hvorledes det anvendes miljørigtigt, og især:

a) en anbefaling af at bruge de strømbesparende indstillinger, herunder oplysning om, at energiforbruget og dermed driftsomkostningerne muligvis stiger, hvis de slås fra

b) oplysning om, at energiforbruget fra elforsyningsnettet kan reduceres til nul, hvis computerens ledning trækkes ud af stikkontakten, eller hvis der slukkes på stikkontakten

c) oplysning om disponible reservedele. Såfremt forbrugeren har behov for at opgradere eller udskifte komponenter, skal der gives oplysninger om, hvorledes dette bør gøres

d) oplysning om, at produktet er udformet således, at delene egner sig til genbrug og genvinding og ikke bør smides bort

e) oplysning om, hvordan forbrugeren kan benytte producentens tilbagetagningstilbud

f) oplysning om den korrekte brug af WLAN-kort for dermed at minimere sikkerhedsrisici

g) oplysning om, at produktet er tildelt EF-miljømærke, med en kort forklaring om, hvad dette indebærer, og om, at yderligere oplysninger om miljømærket kan findes på netadressen http://europa.eu.int/ecolabel.

Ansøgeren skal erklære, at produktet opfylder disse krav, og levere et eksemplar af instruktionsmanualen til det kompetente organ, som vurderer ansøgningen.

8. Emballage

Emballage skal opfylde følgende krav:

a) Alle emballagedele skal let kunne adskilles manuelt i individuelle materialetyper for at lette genvinding.

b) Anvendt papemballage skal bestå af mindst 80 % genvundne materialer.

Vurdering og verifikation: Ansøgeren skal erklære, at dette krav er opfyldt, og indlevere en eller flere prøver af produktemballagen til det kompetente organ sammen med ansøgningen.

9. Oplysninger på miljømærket

I miljømærkets kasse 2 skal der stå følgende:

— mindsket energiforbrug

— udformet med henblik på genvinding

— mindsket støjniveau.

Ansøgeren skal over for det kompetente organ erklære, at produktet opfylder dette krav, og levere et eksemplar af miljømærket, som det vil blive anbragt på emballagen og/eller produktet og/eller den ledsagende dokumentation.